9 Jesu o ne a kaya eng fa a ne a re: “A thato ya gago e diragale”? Jehofa ke Mmopi. Fa a re o dira sengwe, se tla direga fela jaaka a batla. (Isa. 55:11) A ka se letlelele botsuolodi jwa ga Satane gore bo thibele boikaelelo jwa gagwe ka batho. Kwa tshimologong, Jehofa o ne a batla gore lefatshe le tlale ka bana ba ba itekanetseng ba ga Adame le Efa. (Gen. 1:28) Fa Adame le Efa ba ne ba ka swa ba se na bana, boikaelelo jwa Modimo jwa gore lefatshe le tlale ka ditlogolwana tsa bone bo ne bo se kitla bo direga. Mme fa ba sena go leofa, Jehofa o ne a ba letla gore ba nne le bana. Ka ntlha ya thekololo, Modimo o naya botlhe ba ba nang le tumelo tshono ya go tshelela ruri ba itekanetse. Jehofa o rata batho e bile o batla gore batho ba ba kutlo ba tshele jaaka a ne a ikaeletse.